מספר פנימי: 478445
הכנסת התשע-עשרה

יוזם:          חבר הכנסת		מיקי לוי

מצטרפים: חברי הכנסת	עדי קול
					עליזה לביא
				פ/964/19						
הצעת חוק רשות השידור (תיקון – פטור מתשלום אגרה לחייל בודד) התשע"ג–2013

הוספת סעיף 28ג	1.	בחוק רשות השידור, התשכ"ה–1965, אחרי סעיף 28ב יבוא:  	
		"פטור מאגרה לחייל בודד	28ג.	על אף האמור בסעיף 28א, יוצא-צבא המשרת בשירות סדיר והוכר לפי פקודת הצבא כחייל בודד הזכאי להשתתפות בשכר דירה או כחייל הזכאי להשתתפות בשכר דירה מטעמי מרחק של מקום מגוריו ממקום שירותו, יהיה פטור מתשלום האגרה כולה; בסעיף זה, "יוצא-צבא", "פקודת הצבא" ו"שירות סדיר" – כהגדרתם בחוק שירות בטחון [נוסח משולב], התשמ"ו–1986;"	
תחילה	2.	תחילתו של חוק זה ביום ג' בטבת התשע"ז (1 בינואר 2017).	
דברי הסבר

חוק רשות השידור, התשכ"ד–1965 (להלן – החוק), קובע בסעיף 28א כי מי שמחזיק במקלט טלוויזיה ישלם לרשות השידור אגרה שנתית. האגרה השנתית לשנות 2012 היא בסכום של 369 שקלים חדשים.
סעיף 29(א)(3) לחוק, מסמיך את השר הממונה על רשות השידור, בהסכמת שר האוצר ובהתייעצות עם הוועד המנהל של רשות השידור, לקבוע הוראות בדבר מתן פטור מתשלום האגרה, כולה או מקצתה, לסוגים מסוימים של מחזיקי מקלט טלוויזיה. מכוח הוראה זו הותקנו תקנות רשות השידור (אגרות, פטורים, קנסות והצמדה), התשל"ד–1974, ונקבעו בהן פטורים מתשלום אגרה כאמור. כמו כן, חיקוקים נוספים קובעים פטור מתשלום האגרה, כולה או מקצתה (למשל, סעיף 5 לחוק מעמד ותיקי מלחמת העולם השניה, התש"ס–2000, סעיף 3 לחוק הטבות לניצולי שואה, התשס"ז–2007, וסעיף 8 לחוק האזרחים הותיקים, התש"ן–1989, הקובע הנחה בשיעור של 50% מתשלום האגרה). 
במסגרת חוק רשות השידור (מס' 25), התשע"א–2011, נקבע, בהוראת שעה, הקבועה בסעיף 28ב לחוק, פטור לשתי אוכלוסיות. הראשונה, אוכלוסיית החיילים הבודדים, אשר פטורה מתשלום האגרה כולה בשנים 2012 עד 2016. והשנייה, אוכלוסיית האזרחים הוותיקים, אשר פטורה מתשלום האגרה כולה בשנים 2012 ו-2013.
בהצעת חוק זו, מוצע לקבוע כי עם פקיעתה של הוראת השעה הקבועה בסעיף 28ב(א)(1) בתום שנת 2016, חייל בודד המשרת שירות סדיר בצבא וזכאי להשתתפות בשכר דירה, יהיה זכאי לפטור מלא קבוע מתשלום אגרה בעד החזקת מקלט טלוויזיה. ככלל, בהתאם לפקודות הצבא, חייל בודד הוא מי שמשרת שירות סדיר בצבא ואין לו בארץ קרובי משפחה מדרגה ראשונה, או שיש לו בארץ קרובי משפחה מדרגה ראשונה, אולם הוא התנתק מן התא המשפחתי. בהתקיים התנאים המפורטים בפקודות הצבא, זכאי חייל בודד להשתתפות בשכר דירה. 
הצעת חוק זהה הונחה על שולחן הכנסת השמונה-עשרה על ידי חבר הכנסת יואל חסון (פ/4384/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ז' בניסן התשע"ג – 18.3.13